आरंभ में आरोप वित्तीय गड़बड़ियों के थे, लेकिन अब दिल्ली एवं जिला क्रिकेट संघ (डीडीसीए) प्रकरण से राष्ट्रीय सुरक्षा संबंधी मुद्दों के जुड़े होने की बात कही गई है, तो इसके अधिकारियों के सेक्स रैकेट में शामिल रहने के इल्जाम भी उछाले गए हैं। ये बातें उच्च स्तरों से आई हैं। कथित डीडीसीए घोटाले की जांच के लिए दिल्ली सरकार द्वारा नियुक्त आयोग के प्रमुख गोपाल सुब्रह्मण्यम ने राष्ट्रीय सुरक्षा सलाहकार अजित डोवाल को पत्र लिखकर जांच में सहयोग के लिए खुफिया ब्यूरो, सीबीआई और दिल्ली पुलिस के पांच-पांच वरिष्ठ तथा अच्छी छवि वाले अधिकारियों की मांग की है। सुब्रह्मण्यम के मुताबिक जांच के दौरान सुरक्षा संबंधी पहलू सामने आए, तो बेहतर होगा कि अधिकारी शुरुआत से उससे अवगत रहें। उधर, दिल्ली के मुख्यमंत्री अरविंद केजरीवाल ने नया इल्जाम लगाया है कि डीडीसीए के अधिकारी क्रिकेटरों के चयन के बदले सेक्स सुविधा की मांग करते थे।
उनका दावा है कि एक पीड़ित पत्रकार- जिसका बेटा क्रिकेटर है- इस मामले में जांच समिति के सामने गवाही देने को तैयार है। वैसे गोपाल सुब्रह्मण्यम आयोग की वैधानिक स्थिति अभी साफ नहीं है। दिल्ली सरकार को जांच आयोग नियुक्त करने का अधिकार है या नहीं- इस पर विवाद है। ऐसे में मुमकिन है कि केंद्र इस नियुक्ति को मंजूरी न दे। उस हाल में अरविंद केजरीवाल इसे सियासी मुद्दा बनाएंगे। केंद्र और भारतीय जनता पार्टी पर वे भ्रष्टाचार के ऐसे गंभीर मामले को ढंकने का इल्जाम लगाएंगे, जिसमें कथित तौर पर सुरक्षा संबंधी मुद्दे एवं अनैतिक गतिविधियां भी शामिल रही हैं। केंद्र की कठिनाई यह भी है कि डीडीसीए में घोटाले का आरोप (अब भाजपा से निलंबित) सांसद कीर्ति आजाद तथा बिशन सिंह बेदी जैसे मशहूर क्रिकेटर भी लगाते रहे हैं। यानी यह पूरी तरह केजरीवाल का उछाला मामला नहीं है। वैसे भी भारत में क्रिकेट और दूसरे खेलों के प्रशासन में स्वच्छता एवं पारदर्शिता का अभाव है, इसलिए आरोपों पर लोग आसानी से यकीन कर लेते हैं। ऐसे में उचित- और भाजपा के फायदे में भी- यही होगा कि मामले की पूरी जांच हो। इसका विश्वसनीय रास्ता यह है कि या तो केंद्र सुब्रह्मण्यम समिति को स्वीकार कर उससे पूरा सहयोग करे अथवा केजरीवाल सरकार को भरोसे में लेते हुए उसकी जगह खुद किसी आयोग की नियुक्ति करे। उससे डीडीसीए और उसके पूर्व एवं वर्तमान पदाधिकारियों पर लगे आरोपों की सच्चाई सामने आएगी। उसके बाद आरोपों का गुब्बारा उड़ाने की गुंजाइश नहीं रह जाएगी।
hin_Deva hin_Deva